\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_

E:

Številka: 090-50/2024-2

Datum: 4. 4. 2024

Zadeva: Izvajanje Zakona o dostopu do informacij javnega značaja – mnenje ministrstva

Zveza: vaš dopis št. SK/SS/2024 z dne 21. 3. 2024

Spoštovani,

prejeli smo vaš dopis v zvezi z izvajanjem Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1), kjer ste navedli, da je prosilec Komunala Kranj, javno podjetje d.o.o. na podlagi ZDIJZ vložil zahtevo za posredovanje »kopije računov in kartico partnerja, iz katerega bo razvidno plačilo računov za obdobje od maja 2023 do februarja 2024«, ki se nanašajo na obračun izvajanja 24 urne dežurne pogrebne službe za podjetji \_\_\_\_\_\_\_\_\_\_\_\_\_\_\_\_\_ d.o.o. in \_\_\_\_\_\_\_\_\_\_\_\_\_\_\_\_ d.o.o.

Zanima vas, ali gre v konkretnem primeru za informacije javnega značaja, saj gre za vaše prihodke in ne za izdatke, kljub temu da gre pri 24-urni dežurni službi za gospodarsko javno službo (GJS).

Ministrstvo za javno upravo (ministrstvo) kot resorno pristojno ministrstvo za sistemsko urejanje področja informacij javnega značaja ni pristojno zavzemati stališč v konkretnih upravnih zadevah, saj v konkretnih upravnih zadevah interpretirajo predpise upravni organi in sodišča. Ministrstvo lahko na podlagi drugega odstavka 32. člena ZDIJZ le seznanja javnost o načinu in pogojih dostopa do informacij javnega značaja oziroma posreduje neobvezno in nezavezujoče pravno mnenje, v katerem je smiselno/splošno zajet odgovor na vaše vprašanje, ki omogoča subsumpcijo vam znanih dejstev pod ustrezno pravno normo.

ZDIJZ v 1. členu določa, da ta zakon ureja postopek, ki vsakomur omogoča prost dostop in ponovno uporabo informacij javnega značaja, s katerimi razpolagajo državni organi, organi lokalnih skupnosti, javne agencije, javni skladi in druge osebe javnega prava, nosilci javnih pooblastil **in izvajalci javnih služb.**

Iz Registra zavezancev za informacije javnega značaja (RZIJZ)[[2]](#footnote-2) na dan 4. 4. 2024 je razvidno, da so ŽALE Javno podjetje d.o.o. s sedežem v Ljubljani, matična št. 5015669000 zavezanec na podlagi prve alineje prvega odstavka 3.b čl. ZDIJZ - javno podjetje kot izvajalec javne službe na podlagi splošnega akta (Akt o ustanovitvi družbe z omejeno odgovornostjo ŽALE Javno podjetje d.o.o.; Odlok o pogrebni in pokopališki dejavnosti) in na podlagi druge alineje prvega odstavka 3.b čl. ZDIJZ - gospodarska družba v neposredni ali posredni večinski lasti oseb javnega prava. Iz registra izhaja, da je javno podjetje v 100% lasti Mestne občine Ljubljana.

Zakon o pogrebni in pokopališki dejavnosti (ZPPDej)[[3]](#footnote-3) določa, da občina z odlokom predpiše pokopališki red, v katerem podrobneje določi izvajanje pogrebne in pokopališke dejavnosti. **24-urna dežurna služba je obvezna občinska gospodarska javna služba**, ki se izvaja v skladu z zakonom, ki ureja gospodarske **javne službe**. Pogrebna dejavnost, ki se izvaja na trgu, obsega naslednje storitve: prevoz pokojnika, ki ga ne zagotavlja 24-urna dežurna služba; pripravo pokojnika; upepelitev pokojnika; pripravo in izvedbo pogreba (5. člen). Možnost zagotavljanja gospodarske javne službe v javnem podjetju ter temeljne značilnosti in dejavnosti predpisuje Zakon o gospodarskih javnih službah (v nadaljevanju: ZGJS).[[4]](#footnote-4)

Odlok o pokopališkem redu v Mestni občini Ljubljana (MOL) določa, da **javno službo 24-urne dežurne službe** zagotavlja MOL v obliki javnega podjetja na celotnem območju MOL, v obsegu

in pod pogoji, določenimi s tem odlokom. **Izvajalec javne službe je podjetje ŽALE, Javno podjetje d.o.o.** Odlok nadalje določa, da se javna služba financira iz cene storitev 24-urne dežurne službe, iz proračuna in iz drugih virov.

Družba kot izvajalec javne službe je torej zavezanec po ZDIJZ na vseh področjih, ki so kakorkoli povezana z opravljanjem/delovanjem 24-urne dežurne službe in jih prosilcu mora posredovati upoštevajoč določbe 5.a, 6. in 7. člena (delni dostop npr. anonimizacija osebnih podatkov ipd.) tega zakona. Zavezanec je dolžan slediti zahtevi prosilca in odločati vsebinsko o celotnem zahtevku in ga nato bodisi v celoti odobriti/zavrniti ali pa delno odobriti in v drugem delu z odločbo zavrniti. O pritožbi odloča Informacijski pooblaščenec. Če Informacijski pooblaščenec v pritožbenem postopku ugotovi, da je pritožba utemeljena, odloči tudi o zahtevi za dostop do informacij javnega značaja poslovnega subjekta.

Glede časovnega obdobja, na katerega se nanaša zahteva (1 leto), opozarjamo, da načelo prostega dostopa določa, da ima vsak prosilec na svojo zahtevo pravico pridobiti od organa informacijo javnega značaja tako, da jo pridobi na vpogled ali da pridobi njen prepis, fotokopijo ali njen elektronski zapis. **Organ lahko prosilcu izjemoma zavrne dostop do zahtevane informacije,** če prosilec z eno ali več funkcionalno povezanimi zahtevami očitno zlorabi pravico dostopa do informacij javnega značaja po ZDIJZ oziroma je očitno, da so zahteva ali zahteve šikanoznega značaja (5. člen ZDIJZ). Po sodni praksi gre za zlorabo pravice takrat, ko subjekt prestopi meje pravno zavarovanega upravičenja tako, da s tem ogroža oziroma posega v pravico drugega. Pravice namreč ni dopustno izvrševati v nasprotju z njenim ciljem oziroma namenom.[[5]](#footnote-5) **Torej veliko/enormno število dokumentov, ki bi jih bilo potrebno prosilcu izročiti oziroma mu omogočiti vpogled, kar bi pripeljalo do resne motnje v poslovanju organa, samo po sebi še ne more biti razlog, da se stranka v njeni pravici omeji.**

Na koncu vas seznanjamo z določbo petega odstavka 6. člena ZDIJZ, kjer je navedeno, da organ lahko prosilcu ne posreduje zahtevane informacije, ki je dostopna v prosto dostopnih javnih evidencah ali na drug način že enostavno javno dostopna (evidence in registri AJPES[[6]](#footnote-6), objava v uradnem glasilu, publikacijah organa, medijih, strokovni literaturi, svetovnem spletu in podobno) in mu posreduje samo napotilo, kje se informacija nahaja. Prosilcem za informacije javnega značaja so določene informacije dostopne tudi na spletnih aplikacijah TZIJZ[[7]](#footnote-7) in Erar[[8]](#footnote-8). Preko spletne aplikacije TZIJZ Uprave Republike Slovenije za javna plačila je omogočen dostop do informacij javnega značaja o transakcijah, opravljenih v breme zavezancev za informacije javnega značaja: javnih gospodarskih zavodov, javnih podjetij, poslovnih subjektov v 100 % lasti oseb javnega prava, ki so registrirani v Registru zavezancev za informacije javnega značaja ter posrednih in neposrednih proračunskih uporabnikov. Na podlagi zahteve za dostop do informacij javnega značaja so prosilcem zgoraj navedeni podatki o transakcijah (UJP), ki predstavljajo javno dostopne informacije javnega značaja, dostopni tudi pri samih zavezancih po ZDIJZ. Tudi spletna aplikacija Erar splošni javnosti omogoča vpogled v transakcije javnih institucij in družb v lasti države ter občin, ki se nanašajo na blago in storitve, plače, socialne prejemke, pokojnine, subvencije, štipendije itd. Določene dokumente v zvezi z dejavnostjo družb, ki so v večinski lasti občin, lahko objavljajo občine ustanoviteljice tudi na svojih spletnih straneh.

Menimo, da boste na podlagi zgoraj navedenega lahko sprejeli pravilno odločitev v konkretni upravni zadevi, saj ministrstvo ne sme vsebinsko posegati v konkretno upravno zadevo oziroma komentirati konkretnega upravnega postopka.

Več o obveznostih zavezancev po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev.[[9]](#footnote-9)

Lep pozdrav,

Pripravil: mag. Mateja Prešern

Ciril Repnik v. d. generalne direktorice

sekretar

Poslati po E-pošti:

- naslovnik

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275)

 in [141/22](http://www.uradni-list.si/1/objava.jsp?sop=2022-01-3466). [↑](#footnote-ref-1)
2. https://www.ajpes.si/RZIJZ [↑](#footnote-ref-2)
3. Uradni list RS, št. [62/16](http://www.uradni-list.si/1/objava.jsp?sop=2016-01-2604) in [3/22](http://www.uradni-list.si/1/objava.jsp?sop=2022-01-0014) – ZDeb. [↑](#footnote-ref-3)
4. Uradni list RS, št. [32/93](http://www.uradni-list.si/1/objava.jsp?sop=1993-01-1350), [30/98](http://www.uradni-list.si/1/objava.jsp?sop=1998-01-1224) – ZZLPPO, [127/06](http://www.uradni-list.si/1/objava.jsp?sop=2006-01-5348) – ZJZP, [38/10](http://www.uradni-list.si/1/objava.jsp?sop=2010-01-1847) – ZUKN in [57/11](http://www.uradni-list.si/1/objava.jsp?sop=2011-01-2638) – ORZGJS40. [↑](#footnote-ref-4)
5. Sodba Upravnega sodišča RS, št. III U 240/2012-15 z dne 7. 11. 2013. [↑](#footnote-ref-5)
6. <https://www.ajpes.si/Iscem> [↑](#footnote-ref-6)
7. <https://www.gov.si/zbirke/storitve/spletna-aplikacija-tzijz-podatki-o-placilnih-transakcijah-po-zdijz/> [↑](#footnote-ref-7)
8. <https://erar.si/> [↑](#footnote-ref-8)
9. <https://www.gov.si/teme/informacije-javnega-znacaja/>. [↑](#footnote-ref-9)